ཅས་པས་མ་གོས་པ་ལ་འབད་ཅིང་།  རྒྱ་ལ་གོས་ནའང་སྟོབས་བཞིའི་བཤགས་སྡོམ་ལ་བརྩོན་ཞིང་།  རྣམ་སྨིན་གྱི་རྒྱུ་བརྒྱད་ལ་སློབ་པ་ནི།  སྐྱེས་བུ་ཆུང་ངུའི་ཉམས་ལེན་དངོས་དང་།  འབྲིང་དང་ཆེན་པོའི་ཡང་ལམ་གྱི་གཞི་མེད་མི་རུང་ཡིན་ལ།  དེ་ལྟར་འབད་པས་མངོན་མཐོའི་རྟེན་ཕུན་ཚོགས་ཇི་འདྲ་བ་ཞིག་ཐོབ་ཀྱང་།  སྡུག་ཀུན་རྩ་བ་ནས་སྤངས་བའི་ཐར་པ་ཞིག་མ་ཐོབ་ཕྱིན་ཆད་སྡུག་བསྔལ་གསུམ་པོ་གང་རུང་ལས་མ་འདས་ཤིང་།  སླར་ཡང་འགའ་མེའི་འཁོར་ལོ་འཁོར་བ་ལྟར་འཁྱམས་དགོས་སྟེ།  སློབ་སྤྲིངས་ལས།  གང་ཞིག་འཁོར་བའི་འཁོར་ལོ་རྟག་ཏུ་འགྱུར་བ་ཡི།  ། ནང་དུ་ཞུགས་ནས་བསྟི་བ་ཙམ་དུ་བདེར་སེམས་པ།  ། དེ་ནི་ངེས་པར་དབང་མེད་རིམ་གྱིས་བརྒྱ་ཕྲག་ཏུ།  ། འགྲོ་བ་མཉམ་དང་མི་མཉམ་ཀུན་ཏུ་འཁྱམས་པར་འགྱུར།  ། ཞེས་གསུངས་པ་ལྟར་རིགས་དྲུག་གི་འགྲོ་བ་རྣམས་སུ་སྔར་འཁྱམས་ཚུལ་བསམ་པས་སྐྱོ་ཞིང་།  སླར་ཡང་འཁྱམས་དགོས་ཚུལ་ལ་འཇིགས་ཏེ་སྡུག་བསྔལ་གྱི་རྒྱུ་ཀུན་འབྱུང་ལས་ཉོན་གཉིས་ཀྱི་ནང་ནས་ཀྱང་།  ཉོན་མོངས་པའི་ཀུན་འབྱུང་གང་ཟག་གི་བདག་ཏུ་འཛིན་པ་ལ་དགྲར་ལྟས་ཏེ་དེའི་གཉེན་པོ་ལམ་བསླབ་པ་གསུམ་ལ་ཚུལ་བཞིན་དུ་འབད་ནས་རང་ཉིད་ལས་ཉོན་གྱི་དབང་གིས་འཁོར་བར་སྐྱེ་བར་ལེན་མི་དགོས་པ་ཞིག་ལ་འབད་ཅིང་།  ཁྱད་པར་ཚུལ་ཁྲིམས་བསྲུང་བའི་ཕན་ཡོན་དང་།  མ་བསྲུང་བའི་ཉེས་དམིགས་ལེགས་པར་བསམ་པའི་སྒོ་ནས་ཚུལ་ཁྲིམས་བསྲུང་བ་ལ་དྲན་ཤེས་སྟོབས་ལྡན་རྒྱུན་དུ་བསྟེན་པ་ནི་སྐྱེས་བུ་འབྲིང་གི་ལམ་དངོས་དང་།  ཆེན་པོའི་ལམ་གྱི་ཡང་གཞི་ཡིན་ཏེ།  བཤེས་སྤྲིངས་ལས།  ཚུལ་ཁྲིམས་དག་དང་ཤེས་རབ་བསམ་གཏན་གྱིས།  ། མྱ་ངན་འདས་ཞི་དུལ་བ་དྲི་མེད་ཀྱི།  ། གོ་འཕང་མི་རྒ་མི་འཆི་ཟད་མི་འཚལ།  ། ས་ཆུ་མེ་རླུང་ཉི་ཟླ་བྲལ་ཐོབ་མཛོད།  ། ཅེས་གསུངས་པ་ལྟར་ཡིན་ལ།  དེ་ལྟར་བསླབ་པ་གསུམ་ལ་བསླབ་ན་ལས་ཉོན་ཀྱི་སྐྱེ་འཆི་སྤངས་པའི་ཐར་པ་ཞིག་འཐོབ་མོད་ཀྱང་སྐྱོན་ཟད་པ་དང་ཡོན་ཏན་ཐོབ་པ་ཕྱོགས་རེ་བ་ཡིན་པས་རང་དོན་ཡོངས་སུ་མ་རྫོགས་ཤིག་གཞན་དོན་ཡང་ཉེ་ཚེ་བར་ཟད་ལ་འཐར་སངས་རྒྱས་ཀྱིས་བསྐུལ་ནས་ཐེག་ཆེན་དུ་འཇུག་བ་ན་ཡང་སྙིང་རྗེའི་དམིགས་རྣམས་སྐྱེ་དཀའ་བ་སོགས་སྐྱོན་དང་བཅས་པ་ཡིན་ཏེ།  ཕར་ཕྱིན་སྡུད་པ་ལས། འཇིག་རྟེན་དོན་སྒྲུབ་ཚུལ་ལ་མཐུ་མེད་པའི།  ། ཐེག་པ་གཉིས་པོ་གཏན་དུ་སྤངས་བྱས་ཤིང་།  ། ཐུབ་རྒྱལ་ཐེག་པ་སྙིང་རྗེས་བསྟན་པ་ལ།  ། གཞན་ཕན་རོ་གཅིག་རང་བཞིན་དེ་དག་འཇུག། ཅེས་གསུངས་པ་ལྟར་ཐེག་པ་ཆེན་པོའི་ལམ་ལ་འཇུག་དགོས་ལ།  ཐེག་པ་ཆེན་པོ་ནི་བྱང་ཆུབ་ཀྱི་སེམས་ཁོ་ན་ཡོད་མེད་ཀྱི་རྗེས་སུ་འགྲོ་ལྔོག་བྱེད་པས་དེ་རྒྱུད་ལ་སྐྱེ་བའི་ཐབས་རྒྱུ་འབྲས་མན་ངག་བདུན་དང་།  བདག་གཞན་མཉམ་བརྗེ་གཉིས་ཀྱི་སྒོ་ནས་བསྐྱེད་པའི་ཚུལ་ནི་སེམས་ཅན་གྱི་ངོས་ནས་ཐམས་ཅད་བདེ་བ་འདོད་ཅིང་སྡུག་བསྔལ་མི་འདོད་པར་མཚུངས་པས་ཆགས་སྡང་བྱེད་པར་མི་རིགས་ལ།  རང་ངོས་ནས་གཉེན་དུ་མ་གྱུར་པའི་སེམས་ཅན་གང་ཡང་མེད་པས་ཆགས་སྡང་བྱེད་པར་མི་རིགས་སོ་སྙམ་པའི་བཏང་སྙོམས་སྒོམ་ཞིང་།  ཡུལ་འདིར་སྐྱེ་བ་བླངས་ལ་འདིར་མ་བླངས་བྱ་བའི་ཡུལ་ངེས་པ་མེད་པ་དང་།  དུས་འདིའི་ཚེ་སྐྱེ་བ་བླངས་ལ་འདིའི་ཚེ་མ་བླངས་བྱ་བའི་དུས་ངེས་པ་མེད་པ་དང་།  སེམས་ཅན་འདི་འདྲ་ཞིག་གི་སྐྱེ་བ་བླངས་ལ་འདི་འདྲ་ཞིག་གི་སྐྱེ་བ་མ་བླངས་པའི་རང་བཞིན་ངེས་པ་མེད་པ་བསམ་ན་སེམས་ཅན་ཐམས་ཅད་རང་གི་མ་མ་བྱས་པ་གཅིག་ཀྱང་མེད་ལ།  རེ་རེས་ཀྱང་མ་བྱས་པ་གྲངས་ཀྱིས་མི་ཆོད་པའི་ཚུལ་སོགས་མར་ཤེས་སྒོམ།  དེ་ལྟ་བུའི་མ་བྱས་རེས་ཀྱིས་ཚེ་འདིའི་མ་བཞིན་དྲིན་གྱིས་བསྐྱངས།  ཚེ་འདིའི་མ་དེ་ཉིད་ཀྱིས་དང་པོར་མངལ་དུ་ཡུན་རིང་པོར་བཟུང་།  དེ་ནས་བཙས་པའི་དུས་སུ་སྤུ་སེར་ཟེང་དེ་བ་ཞིག་ཤའི་དྲོད་ལ་བཅར།  སོར་མོ་བཅུའི་ཁ་ལ་གཡེངས།  ནུ་ཞོ་བསྣུན། ནུམ་བུ་ཁས་བསྙོད།  སྣབ་ཁས་ཕྱིས་།  མི་གཙང་བ་ལག་པས་ཕྱིས་ཀྱིན་ཐབས་སྣ་ཚོགས་ཀྱིས་སྐྱོ་ངལ་མེད་པར་གསོས།  དེ་ཡང་བཀྲེས་སྐོམ་གྱི་དུས་སུ་བཟའ་བཏུང་ངང་།  འཁྱགས་པའི་དུས་སུ་གོས། འཕོངས་པའི་དུས་སུ་ནོར་རང་གི་སྤྱད་མི་བྲ་བ་རྣམས་བྱིན།  ཡོ་བྱད་དེ་རྣམས་ཀྱང་བདེ་བླག་ཏུ་རྙེད་ནས་མ་ཡིན་གྱི་སྡིག་སྡུག་གཏམ་ངན་སྣ་ཚོགས་དང་བསྲེས་ཀྱིན་ཤ་ཐང་དུ་བྱས་ནས་བྱིན་པ་ཡིན།  བུ་ན་ཚ་ལ་སོགས་པའི་སྡུག་བསྔལ་བྱུང་བ་ན་བུ་འཆི་བ་བས་རང་འཆི་བ་དང་།  བུ་ན་བ་བས་རང་ན་བ་བསམ་པ་ཐག་པ་ནས་འདམ་ཞིང་སྦྱོར་བས་དེ་བསལ་བ་ལ་ཐབས་སྣ་ཚོགས་ཀྱི་སྒོ་ནས་འབད་པར་བྱེད་པ་དེ་ལྟ་བུའི་བདག་གི་མ་ངེས་བདག་ལ་དྲིན་གྱིས་བསྐྱངས་པ་དེ་བཞིན་དུ་མཛའ་བཤེས་དང་། བར་མ་དང་།  དགྲ་དང་སེམས་ཅན་ཐམས་ཅད་ཀྱིས་ཀྱང་བདག་གི་མ་བྱས་རེས་ཀྱིས་དྲིན་གྱིས་བསྐྱངས་པ་ཡིན་སྙམ་དུ་དྲིན་དྲན་པ་བསྒོམ།  རང་གི་མ་རྒན་འདི་རྣམས་དྲན་པ་རྣལ་དུ་མི་གནས་པར་སྨྱོ་ཞིང་མིག་ལོང་བ།  ལོང་འཁྲིད་མེད་པ།  གོམ་པ་རེ་ནས་བརྡེག་འཆའ་ཞིང་གཡང་ཁ་འཇིགས་སུ་རུང་བ་ལ་མངོན་པར་ཕྱོགས་ནས་འགྲོ་ན།  མ་དེ་ཡང་བུ་དེ་ལ་མི་རེ་ན་སུ་ལ་རེ།  བུ་དེ་ལ་ཡང་མ་དེ་འཇིགས་པ་ལས་སྐྱོབ་པའི་ཁུར་མ་བབས་ན་གཞན་སུ་ལ་བབས་པས་འཇིགས་པ་དེ་ལས་སྒྲོལ་དགོས།  དེ་བཞིན་དུ་མར་གྱུར་བའི་སེམས་ཅན་རྣམས་ཀྱང་ཉོན་མོངས་ཀྱིས་སེམས་རྣལ་དུ་གནས་པ་དཀྲུགས་པས་ཤེས་པ་རང་དབང་མེད་པར་སྨྱོ།  མངོན་མཐོ་དང་ངེས་ལེགས་ཀྱི་ལམ་བལྟ་བའི་མིག་དང་བྲལ།  ཡང་དག་པའི་བཤེས་གཉེན་གྱི་ལོང་འཁྲིད་ནི་མེད།  སྐད་ཅིག་རེ་བཞིན་ཉེས་སྤྱོད་ཀྱི་དབྱེན་བཅོས་པས་བརྡེག་འཆའ།  སྤྱིར་འཁོར་བ་དང་།  ཁྱད་པར་ངན་འགྲོའི་གཡང་ཁ་འགྲིམ་པ་མཐོང་ན་མ་དེས་ཀྱང་བུ་དེ་ལ་རེ་དགོས་ལ།  བུ་དེ་ལ་ཡང་མ་དེ་འཇིགས་པ་དེ་ལས་འདོན་པར་བབ་པས་ན་བདག་གིས་མ་སེམས་ཅན་ཐམས་ཅད་འཁོར་བ་མཐའ་དག་ལས་ངེས་པར་བཏོན་ཏེ་རྫོགས་པའི་སངས་རྒྱས་ཀྱི་ས་ལ་འགོད་པར་བྱའོ་སྙམ་དུ་དྲིན་བཟོ་བ་བསྒོམ།  བྱམས་པའི་ཕན་ཡོན་དང་ཟག་བཅས་ཟག་མེད་ཀྱི་བདེ་བ་སྣ་ཚོགས་དྲན་པའི་སྒོ་ནས།  ཚེ་འདིའི་མ་བདེ་བ་དང་བདེ་བའི་རྒྱུ་མཐའ་དག་དང་ལྡན་ན་ཅི་མ་རུང་།  ལྡན་པར་གྱུར་ཅིག། ལྡན་པ་ཞིག་བདག་གིས་བྱའོ་སྙམ་བའི་བྱམས་པ་ཚད་མེད་དང་།  དེ་བཞིན་དུ་མཛའ་བཤེས་དང་བར་མའི་སེམས་ཅན་ཐམས་ཅད་ལ་ཡང་བྱམས་པ་སྒོམ།  སྙིང་རྗེ་ཆེན་པོ་ནི་ཐོག་མཐའ་བར་གསུམ་དུ་གལ་ཆེ་བ་དང་།  སྐྱེ་རྒ་ན་འཆི་ལ་སོགས་པ་འཁོར་བ་སྤྱི་བྱེ་བྲག་གི་སྡུག་བསྔལ་དྲན་པའི་སྒོ་ནས་ཚེ་འདིའི་མ་སྡུག་བསྔལ་དང་སྡུག་བསྔལ་གྱི་རྒྱུ་མཐའ་དག་དང་བྲལ་ན་ཅི་མ་རུང་།  བྲལ་བར་གྱུར་ཅིག་བྲལ་བ་ཞིག་བདག་གིས་བྱའོ་སྙམ་པའི་སྙིང་རྗེ་ཚད་མེད་དང་།  ཀྱེ་མ་བདག་གི་སྡུག་བསྔལ་ཞིང་ཡིད་དུ་འོང་བའི་སེམས་ཅན་འདི་དག་བདེ་བས་འཕོངས་པ་དང་།  སྡུག་བསྔལ་གྱིས་མནར་བ་འདི་དག་ཇི་ལྟར་བདེ་བ་དང་འཕྲད་པར་བྱ།  སྡུག་བསྔལ་ལས་ཐར་བར་བྱ་སྙམ་དུ་སེམས་ཅན་ཐམས་ཅད་འཁོར་བ་ལས་སྒྲོལ་བའི་ཁུར་འཁྱེར་བའི་ལྷག་བསམ་འདྲེན་ནུས་ཀྱི་བྱམས་སྙིང་རྗེ་ཇེ་འཕེལ་དུ་བསྒོམ།  དེ་ལྟ་བུའི་ལྷག་བསམ་དང་།  སངས་རྒྱས་ཀྱི་སྐུ་གསུང་ཐུགས་ཡོན་ཏན་འཕྲིན་ལས་རྣམས་བསམ་པའི་སྒོ་ནས་སངས་རྒྱས་ཐོབ་པར་འདོད་པའི་བྱང་ཆུབ་ཀྱི་སེམས་མཚན་ཉིད་ཚང་བ་བསྐྱེད།  གཞན་ཡང་སྤྱོད་འཇུག་ལས།  འཇིག་རྟེན་སྡུག་བསྔལ་ཇི་སྙེད་པ།  ། དེ་ཀུན་བདག་བདེ་འདོད་ལས་བྱུང་།  ། ཞེས་གསུངས་པ་ལྟར་དགྲའི་གཙོ་བོ་བདག་གཅེས་འཛིན་འདི་ཉིད་ཀྱི་སྔར་ཡང་སྡུག་ཏུ་བཅུག། ཕྱིན་ཆད་ཀྱང་སྡུག་ཏུ་འཇུག་པས་ན་འདི་ཉིད་དྲན་ཤེས་བསྟེན་ནས་སྔར་མ་སྐྱེས་པ་རྣམས་མི་བསྐྱེད་པ་དང་།  སྐྱེས་པ་རྒྱུན་འཐུད་དུ་མི་གཞུག་པར་འབུར་འཇོམས་བྱའོ་སྙམ་དུ་ཞེ་དམ་འཆའ་ཞིང་།  འཇིག་རྟེན་བདེ་བ་ཇི་སྙེད་པ།  ། དེ་ཀུན་གཞན་བདེ་འདོད་ལས་བྱུང་།  ཞེས་གསུངས་པ་ལྟར་གཞན་གཅེས་པར་འཛིན་པ་ལེགས་ཚོགས་ཐམས་ཅད་ཀྱི་རྒྱུ་ཡིན་པས་སྙིང་ཐག་པ་ནས་སྤྲོ་ཤུགས་བསྐྱེད་དེ།  མང་དུ་བཤད་ལྟ་ཇི་ཞིག་དགོས།  ། བྱིས་པ་རང་གི་དོན་བྱེད་དང་།  ། ཐུབ་པ་གཞན་གྱི་དོན་མཛད་པ།  འདི་གཉིས་ཀྱི་ནི་ཁྱད་པར་ལྟོས།  ཞེས་གསུངས་པ་ལྟར་བྱིས་པ་རྣམས་རང་གཅེས་པར་བཟུང་ནས་གཞན་ཡལ་བར་དོར་བས་འཁོར་བར་འཁྱམས།  ཐུབ་པས་རང་ཡལ་བར་དོར་ནས་གཞན་གཅེས་པར་བཟུང་ནས་གཞན་གྱི་དོན་མཛད་པས་རྫོགས་པའི་བྱང་ཆུབ་མངོན་དུ་མཛད་པ་ཡིན་པས།  བདག་གིས་ཀྱང་རང་ཡལ་བར་དོར་ནས་གཞན་གཅེས་པར་འཛིན་པའི་བློ་བསྐྱེད་དེ་ཅི་བྱས་སེམས་ཅན་གྱི་དོན་དུ་འགྱུར་བ་ཞིག་བྱ།  རང་གི་བདེ་དགེ་ཐམས་ཅད་གཞན་ལ་བཏང་ཞིང་གཞན་གྱི་སྡུག་བསྔལ་སྙིང་ཐག་པ་ནས་རང་གི་ཐོག་ཏུ་བླངས་སྙམ་དུ་བསམ་ཞིང་།  རིན་ཆེན་ཕྲེང་བ་ལས།  སེམས་ཅན་རྣམས་ལ་སྲོག་བཞིན་འཕངས།  ། བདག་ལས་དེ་དག་ཆེས་འཕངས་ཤོག། བདག་ལ་དེ་དག་སྡིག་སྨིན་ཞིང་།  ། བདག་དགེ་མ་ལུས་དེར་སྨིན་ཤོག། ཅེས་པའི་ཚིག་གི་སྒོ་ནས་ཀྱང་སྦྱོར་བར་བྱའོ།  ། དེ་ལྟར་བདག་གིས་མ་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ།  དེ་ཡང་རྒྱུ་མེད་རྐྱེན་མེད་དུ་མི་འབྱུང་བས།  དེ་ཐོབ་པའི་ཐབས་སུ་རྒྱལ་སྲས་ཀྱི་སྤྱོད་པ་རླབས་པོ་ཆེ་རྣམས་ལ་ཚུལ་བཞིན་དུ་སློབ་པར་བྱའོ་སྙམ་དུ་བསམ་ལ།  སྤྱི་གཙུག་གི་ཐུབ་པའི་དབང་པོའི་རྗེས་སུ་བཟློས་པར་མོས་ནས།  སངས་རྒྱས་བྱང་ཆུབ་སེམས་དཔའ་ཀུན།  ། བདག་ལ་དགོངས་པར་མཛད་དུ་གསོལ།  ། ཇི་ལྟར་སྔོན་གྱི་བདེ་གཤེགས་ཀྱིས།  ། བྱང་ཆུབ་སེམས་ནི་བསྐྱེད་པ་དང་།  ། བྱང་ཆུབ་སེམས་དཔའི་བསླབ་པ་ལ།  ། རིམ་པ་བཞིན་དུ་བསླབ་པ་ལྟར།  ། བདག་ཀྱང་འགྲོ་ལ་ཕན་དོན་དུ།  ། བྱང་ཆུབ་སེམས་ནི་བསྐྱེད་བགྱི་ཞིང་།  ། བྱང་ཆུབ་སེམས་དཔའི་བསླབ་པ་ལ།  ། རིམ་པ་བཞིན་དུ་བསླབ་པར་བགྱི།  ། ཞེས་ལན་གསུམ་བརྗོད་པས་བྱང་ཆུབ་སེམས་དཔའི་སྡོམ་པ་གསར་དུ་ཐོབ་པའམ།  གོང་འཕེལ་དུ་སོང་བ་མོས་ཏེ།  དེ་རིང་སངས་རྒྱས་རིགས་སུ་སྐྱེས།  ། སངས་རྒྱས་སྲས་སུ་ད་གྱུར་ཏོ།  ། ད་ནི་བདག་གིས་ཅིས་ནས་ཀྱང་།  ། རིགས་དང་མཐུན་པའི་ལས་བརྩམས་ཏེ།  ། སྐྱོན་མེད་བཙུན་པའི་རིགས་འདི་ལ།  ། རྙོག་པར་མི་འགྱུར་དེ་ལྟར་བྱ།  ། ཞེས་སྤྲོ་བ་བསྐྱེད།  དེ་ནས་སྨོན་སེམས་གྱི་བསླབ་བྱ་བརྒྱད་དང་།  འཇུག་སེམས་གྱི་བསླབ་བྱ་ཕྱིན་དྲུག་བསྡུ་བཞི་རིམ་གཉིས་ལ་བརྩོན་པར་བྱ་དགོས་པས།  སེམས་བསྐྱེད་ཀྱི་མི་མཐུན་ཕྱོགས་སེར་སྣའི་གཉེན་པོར་ལུས་ལོངས་སྤྱོད་དགེ་རྩ་རྣམས་གཞན་ལ་གཏོང་བ་དང་།  ཆོས་དང་མི་འཇིགས་པའི་སྦྱིན་པ་དང་། ཚུལ་འཆལ་གྱི་གཉེན་པོར་མི་དགེ་བཅུ་སྤོང་བའི་ཉེས་སྤྱོད་སྡོམ་པའི་ཚུལ་ཁྲིམས།  ། ཕྱིན་དྲུག་སོགས་དགེ་བ་མཐའ་དག་རང་རྒྱུད་ལ་བསྐྱེད་པར་བྱེད་པ་དགེ་བ་ཆོས་བསྡུད་ཀྱི་ཚུལ་ཁྲིམས།  ཚུལ་ཁྲིམས་ཀྱི་སྒོ་ནས་སེམས་ཅན་ཐམས་ཅད་ཀྱི་འདི་ཕྱིའི་དོན་ཁ་ནམ་ཐོབ་མེད་པ་སྒྲུབ་པའི་སེམས་ཅན་དོན་བྱེད་ཀྱི་ཚུལ་ཁྲིམས་གསུམ་ལ་བརྩོན་པ་དང་།  ཞེ་སྡང་གི་གཉེན་པོར་གནོད་བྱེད་ལ་ཇི་མི་སྙམ་པའི་བཟོད་པ།  སྡུག་བསྔལ་དང་ལེན་གྱི་བཟོད་པ་ཆོས་ལ་ངེས་སེམས་ཀྱི་བཟོད་པ་གསུམ་བསྟེན་པ་དང་། ལེ་ལོའི་གཉེན་པོར་གོ་ཆའི་བརྩོན་འགྲུས།  དགེ་བ་ཆོས་བསྡུད་ཀྱི་བརྩོན་འགྲུས།  སེམས་ཅན་དོན་བྱེད་ཀྱི་བརྩོན་འགྲུས་རྣམས་ལ་སློབ་ཅིང་།  རྣམ་གཡེང་གི་གཉེན་པོར་ཞི་གནས་ཀྱི་ཚོགས་ལ་གནས་ཏེ།  ཉེས་པ་ལྔའི་གཉེན་པོར་སྤོང་བའི་འདུ་བྱེད་བརྒྱད་བསྟེན་པའི་སྒོ་ནས།  སངས་རྒྱས་ཀྱི་སྐུ་གཟུགས་ལྟ་བུ་ལ་དམིགས་པ་རྩེ་གཅིག་ཏུ་གཏད་དེ་ལུས་སེམས་ཤིན་སྦྱངས་ཀྱི་དགའ་བདེས་དྲངས་པའི།  ཚེ་འདིར་བདེ་བར་གནས་པའི་ཏིང་ངེ་འཛིན།  ཡོན་ཏན་ཁྱད་པར་ཅན་གྱི་རྟེན་བྱེད་པའི་བསམ་གཏན།  སེམས་ཅན་གྱི་དོན་བྱེད་པའི་བསམ་གཏན་རྣམས་ལ་ཚུལ་བཞིན་དུ་འབད་པར་བྱའོ།  ། དེ་ནས་སེམས་བསྐྱེད་ཀྱི་མི་མཐུན་ཕྱོགས་ཤེས་རབ་འཆལ་བའི་གཉེན་པོར།  དོན་དམ་རྟོགས་པའི་ཤེས་རབ།  གནས་ལྔ་རིག་པའི་ཤེས་རབ།  སེམས་ཅན་གྱི་དོན་བྱ་ཚུལ་ཤེས་པའི་ཤེས་རབ་རྣམས་ལ་ཚུལ་བཞིན་དུ་སློབ་ཅིང་།  ཁྱད་པར་དུ་སྟོང་ཉིད་ཀྱི་ལྟ་བ་གཏན་ལ་འབེབ་པ་ལ།  ཐོག་མར་རང་རྒྱུད་ཀྱི་ངར་འཛིན་ལྷན་སྐྱེས་ལ་ང་ཇི་ལྟར་སྣང་ཞིང་ཞེན་པའི་ཞེན་ཚུལ་ལྟར་གྱི་དགག་བྱ་ངོས་ཟིན་པར་བྱེད་པ་ནི་དགག་བྱ་ངེས་པའི་གནད་དང་།  བཟུང་བ་ལྟར་གྱི་ང་དེ་ཡོད་ན་གདགས་གཞི་ལུས་སེམས་གཉིས་དང་གཅིག་གམ་ཐ་དད་གང་རུང་དུ་ཡོད་དགོས་པའི་ཁྱབ་པ་ངེས་པའི་གནད་དང་།  བདེན་པར་གྲུབ་པའི་གཅིག་ཏུ་ཡོད་པ་ལ་གནོད་བྱེད་མཐོང་བའི་གཅིག་བྲལ་ངེས་པའི་གནད་དང་།  ཐ་དད་དུ་ཡོད་དམ་སྙམ་ན་དེར་ཡོད་ན་ཡང་གནོད་བྱེད་མང་དུ་འབྱུང་བར་ཤེས་པའི་དུ་བྲལ་ངེས་པའི་གནད་དེ། དེ་ལྟར་གནད་བཞིའི་སྒོ་ནས།  གདགས་གཞི་ལུས་སེམས་གཉིས་ཀྱི་སྟེང་དུ་རང་བཞིན་གྱིས་གྲུབ་པའི་ང་མེད་པར་ཐག་རྦད་ཀྱིས་བཅད་དེ་རིགས་པ་དེས་གང་ཟག་གི་གདགས་གཞི་ཁམས་དྲུག་སོགས་ཆོས་ཐམས་ཅད་རང་བཞིན་གྱིས་གྲུབ་པ་བཀག་སྟེ་བསྒོམ་པའི་མཉམ་གཞག་གི་ངེས་དོན་ཀུན་རྫོབ་གང་ཡང་མི་སྣང་ཡང་།  རྗེས་ཐོག་ཏུ་ཐ་སྙད་པའི་ཤེས་ངོར་ཚད་སྒྲུབ་འཇོག་ཤེས་པས་རྒྱུ་འབྲས་ཀྱི་འབྲེལ་བ་ལ་ཡིད་ཆེས་པའི་ངེས་ཤེས་འདྲོངས་ཏེ་རྟག་ཆད་ཀྱི་སྐྱོན་སེལ་བར་བྱེད་པའི་དབུ་མའི་ལྟ་བ་རྒྱལ་བས་བསྔགས་པའི་ལམ་བཟང་རྒྱུད་ལ་བསྟེན་པར་བྱའོ།  ། དེ་ལྟར་ཐུན་མོང་བའི་ལམ་གྱིས་རྒྱུད་ལེགས་པར་སྦྱངས་པའི་རྗེས་སུ་གསང་སྔགས་རྡོ་རྗེ་ཐེག་པའི་ལམ་ལ་འཇུག་སྒོ་དབང་བཞི་ལེགས་པར་ཐོབ་ཅིང་དམ་ཚིག་དང་སྡོམ་པ་མིག་འབྲས་བཞིན་བསྲུང་བས་གཞི་བྱས་ཏེ།  རྒྱུད་སྡེའི་དོན་འཕགས་བོད་ཀྱི་མཁས་གྲུབ་ཚད་ལྡན་དག་གིས་བཀྲལ་བའི་ལམ་རིམ་གཉིས་ལ་བརྩོན་པ་ཆུ་བོའི་རྒྱུན་བཞིན་བསྟེན་པ་ནི་དལ་བའི་རྟེན་ལ་ཐུབ་བསྟན་ཡོངས་རྫོགས་ཀྱི་སྙིང་བོ་ལེན་ཚུལ་ཚང་ལ་མ་ནོར་བ་ཡིན་ནོ།  ། གསུམ་པ་ལ་མཇུག་ཏུ།  སྤྱི་བོའི་ཐུབ་པ་རང་ལ་ཐིམ་པར་བསམ་ལ་བསྔོ་སྨོན་གྱིས་རྒྱས་འདེབས་བྱའོ།  ། ཞེས་བྱང་ཆུབ་ལམ་གྱི་རིམ་པའི་དམིགས་རྣམས་ཡིད་ལ་བྱེད་ཚུལ་ཆེས་ཤིན་ཏུ་བསྡུས་པ་གནད་དོན་གསལ་བ་ཞེས་བྱ་བ་འདི་ནི་རང་ཉིད་ཆོས་བརྒྱད་ཀྱི་བྲན་དུ་བཀོལ་ནས་ལམ་རིམ་གྱི་འཁྲིད་དམིགས་རྒྱས་པར་བསྒོམ་པའི་ལོང་མ་བྱུང་ཚེ་བཤད་སྒོམ་གྱི་ཆེད་དུ།  སྙིགས་དུས་ཀྱི་འདྲེན་མཆོག་བཀའ་དྲིན་འཁོར་ཐབས་མ་མཆིས་པ་ངག་དབང་བྱམས་པའི་ཞལ་སྔ་ནས་ཀྱི་གསུང་ཇི་ལྟ་བ་བཞིན་མཐའ་འཁོབ་ཀྱི་བཙུན་པ་བློ་བཟང་ཆོས་ཀྱི་ཉི་མས་དཔལ་ལྡན་འབྲས་སྤུངས་ཆོས་ཀྱི་སྡེ་ཆེན་པོར་བྲིས་པ་འདིས་ཀྱང་ཀུན་ལ་ཕན་ཐོགས་པར་གྱུར་ཅིག།  །།